KONKURSA NOLIKUMS
Biedrības “Lauku partnerība Sēlija”  izpilddirektora un izpilddirektora vietnieka
amatu pretendenta atlasei

I. Vispārīgie noteikumi

1. Nolikums nosaka kārtību, kādā tiek organizēts amatu konkurss uz Biedrības “Lauku partnerība Sēlija” (turpmāk - Partnerība) izpilddirektora (turpmāk - izpilddirektors) un izpilddirektora vietnieka (turpmāk - vietnieks) amatiem (turpmāk - konkurss), konkursa izsludināšanas un norises kārtību, kā arī pretendentu iesniegto pieteikumu vērtēšanas kārtību.

2. Konkursa mērķis ir izvēlēties atbilstošāko pretendentu izpilddirektora un vietnieka amatam.

3. Konkursa uzdevums ir izvērtēt konkursa pretendentu atbilstību izpilddirektora un vietnieka amatam.

4. Pretendentu atbilstību izpilddirektora un vietnieka amatu prasībām nosaka saskaņā ar šo nolikumu.
5. Konkursu organizē konkursa komisija (turpmāk - komisija) 5 (piecu) locekļu sastāvā, kuru apstiprinājusi Partnerības padome. 

6. Komisija ir lemttiesīga, ja tajā piedalās ne mazāk kā 4 (četri) komisijas locekļi.
7. Komisijas sēdes vada komisijas priekšsēdētājs, komisijas priekšsēdētāja prombūtnē - komisijas priekšsēdētāja vietnieks. Komisija no sava vidus ieceļ komisijas sekretāru. Komisijas sēdes tiek protokolētas, komisijas sēdes protokolus paraksta visi klātesošie komisijas locekļi.
8. Komisijas priekšsēdētājs sasauc komisijas sēdes, nosaka to norises vietu un laiku, kā arī vada komisijas sēdes. 
9. Konkurss notiek divās kārtās:
9.1. pretendentu iesniegto dokumentu un kvalifikācijas atbilstības pārbaude (pirmā kārta);
9.2. intervijas ar pretendentiem (otrā kārta).
10. Interviju norises laiku un vietu nosaka komisijas priekšsēdētājs. Interviju norises laiku un vietu komisijas sekretārs telefoniski paziņo pretendentiem, kuri izturējuši pirmo atlases kārtu un tiek aicināti uz interviju.
11. Komisija sagatavo konkursa norises noslēguma protokolu un, kopā ar konkursā uzvarējušā pretendenta iesniegtajiem dokumentiem, iesniedz Partnerības padomei.

12. Lēmumu par pretendenta ievēlēšanu izpilddirektora, vietnieka amatā uz trīs gadiem pieņem Partnerības padome.
13. Konkursa nolikums un darba sludinājums tiek publicēts Partnerības interneta vietnē https://www.partneribaselija.lv/. Darba sludinājums tiek publicēts Nodarbinātības valsts aģentūras vakanču portālā un laikrakstā “Brīvā Daugava”. Papildus informāciju pretendents var saņemt pa tālruni + 371 28709990.
II. Izpilddirektora  un vietnieka galvenie amata pienākumi un pretendentiem izvirzītās prasības
14. Izpilddirektora un vietnieka galvenie amata pienākumi:
14.1. nodrošina Partnerības kopsapulces un padomes lēmumu izpildi;
14.2. pārstāv Partnerības intereses valsts un pašvaldību institūcijās, tiesā, visa veida uzņēmumos, uzņēmējsabiedrībās un organizācijās Latvijas Republikā un ārvalstīs;
14.3. slēdz līgumus, izdod pilnvaras, rīkojumus u.c. dokumentus;
14.4. pieņem un atbrīvo no darba Partnerības darbiniekus, nosakot darba algu budžeta ietvaros;
14.5. pārvalda un rīkojas ar Partnerības naudas līdzekļiem, kustamo un nekustamo mantu;
14.6. organizē lietvedību, grāmatvedību un statistisko uzskaiti, gada pārskatu un bilanču sastādīšanu un iesniegšanu saskaņā ar spēkā esošajiem normatīvajiem aktiem;
14.7. sasauc un organizē Partnerības kopsapulces, padomes sēdes;

14.8. sagatavo Partnerības kopsapulcei un padomei atskaiti par savu darbību;
14.9. sagatavo priekšlikumus par izmaiņām Partnerības darbībā;
14.10. izdod sākotnējos lēmumus par projektu atbilstību Sabiedrības virzītas vietējās attīstības stratēģijai;

14.11. pilda citus Partnerības kopsapulces un padomes uzticētus uzdevumus, kas attiecināmi uz šiem amatiem un ir saskaņā ar Partnerības mērķi;

14.12. izlemj citus ikdienas jautājumus.

15. Prasības pretendentiem:
15.1. akadēmiskā vai otrā līmeņa profesionālā augstākā izglītība;
15.2. nevainojama reputācija;

15.3. pieredze cilvēkresursu vadīšanā, budžeta plānošanas un izpildes kontrolē, projektu sagatavošanas un ieviešanas vadīšanā;
15.4. zināšanas par lietvedības jautājumiem (dokumentu noformēšana un plūsma);
15.5. labas prezentācijas prasmes, prasme publiski paust savu un iestādes viedokli;
15.6. teicamas saskarsmes un komunikācijas prasmes (t.sk., rakstiskā, telefoniskā saziņā);
15.7. prasme izmantot teorētiskās zināšanas un koordinēt dažādu institūciju sadarbību;
15.8. spēja noteikt prioritātes, organizēt un plānot darbu, deleģēt uzdevumus;
15.9. augsta atbildības izjūta;
15.10. pieredze darbā ar datoru (MS Excel, Word, PowerPoint) un interneta pārlūkiem;
15.11. valsts valodas zināšanas augstākajā līmenī.
16. Konkursā var piedalīties un par tā uzvarētāju kļūt pilngadīgs pretendents, kurš iesniedzis pieteikumu kopā ar visiem nepieciešamajiem pretendentu atlases dokumentiem un atbilst konkursa pretendentu vērtēšanas kritērijiem.
17. Pieteikumu ar norādi „Konkursam uz Biedrības “Lauku partnerība Sēlija” izpilddirektora amatu” vai ar norādi „Konkursam uz Biedrības “Lauku partnerība Sēlija” vietnieka amatu” var iesniegt personīgi, ar pasta starpniecību vai elektroniski. 
Personīgi pieteikumu var iesniegt “Martaskalns”, Atašienes pagasts, Krustpils novads, iepriekš telefoniski (+ 371 28709990) saskaņojot pieteikuma iesniegšanas laiku;
Ar pasta starpniecību, adresējot sūtījumu Kristīnai Rubinai – Apinītei pēc adreses “Martaskalns”, Atašienes pagasts, Krustpils novads, LV-5211;
Elektroniski uz e-pasta adresi: martaskalns@inbox.lv.
18. Pieteikums jāiesniedz vai jānodrošina tā iesūtīšana līdz 2019.gada 11.oktobrim, plkst.17.00 (ieskaitot), pēc šī termiņa saņemtie pieteikumi netiek vērtēti.
19. Pieteikums satur šādus dokumentus:
Motivācijas vēstule;
Dzīves gājuma apraksts (CV);
Izglītības dokumentu kopijas;

Papildus apmācību apliecinošu dokumentu kopijas.
III. Pieteikumu izskatīšana, vērtēšanas kritēriji, lēmuma pieņemšana
20. Konkursa komisija vērtēšanu veic divās kārtās:
20.1. pirmajā kārtā pēc pieteikumu iesniegšanas termiņa beigām, komisija atlasa tos pieteikumus, kuros ir visi konkursa nolikumā noteiktie dokumenti (nolikuma 19.punkts) un izvērtē pretendenta atbilstība iesniegtajam rakstiskajam materiālam ciktāl tas iespējams saskaņā ar 15.punktu;
20.2.  otrajā kārtā (intervijā ar pretendentu) tiek vērtēta pretendenta atbilstība iesniegtajam rakstiskajam materiālam (nolikuma 15.punkts) un prasme paust savu viedokli, saskarsmes un komunikācijas prasmes, spēja sniegt kompetentas atbildes uz komisijas jautājumiem u.c.).
21. Komisijas locekļiem ir tiesības uzdot jautājumus pretendentam, kas saistīti ar iepriekšējo pieredzi, zināšanām, problēmsituāciju analīzi, inovācijām u.c.

22. Pirmajā kārtā, ja komisija konstatē, ka pretendents neatbilst kādai nolikumā izvirzītajai prasībai, pretendents tiek izslēgts no tālākas dalības konkursā.
23. Dalībai otrajā kārtā (intervijā ar pretendentu) tiek uzaicināti pretendenti, kuri atlasīti saskaņā ar nolikuma 20.1.punktu. Komisijas sekretārs telefoniski paziņo intervijas norises laiku un vietu tiem pretendentiem, kuri izturējuši pirmo atlases kārtu un tiek aicināti uz interviju.
24. Katrs komisijas loceklis vērtē katru pretendentu individuāli pēc nolikuma nosacījumiem.
25. Informācija par konkursa rezultātiem tiks nosūtīta tikai tiem pretendentiem, kuri būs uzaicināti un piedalījušies intervijā.

26. Pēc konkursa otrās kārtas rezultātu apkopošanas komisija pieņem vienu no šādiem lēmumiem:
26.1. izvēlas pretendentu, kas visvairāk atbilst izpilddirektora, vietnieka amatam izvirzītajām prasībām; 
26.2. noraida visus pretendentus un informē par to Partnerības padomi. Partnerības padome var pieņemt lēmumu par atkārtota pretendentu konkursa organizēšanu.

27. Komisija pieņem lēmumu bez pretendentu klātbūtnes un par rezultātu paziņo katram intervētajam pretendentam rakstveidā piecu darba dienu laikā pēc lēmuma (26.punkts) pieņemšanas.
28. Pieteikuma dokumentos norādītie personas dati tiks apstrādāti, lai nodrošinātu šo amatu konkursa norisi. Personas datu pārzinis: Biedrība “Lauku partnerība Sēlija”, reģistrācijas Nr. 50008087131, Skolas iela 7-24, Aknīste, Aknīstes novads, LV-5208, tālrunis: 26590352, e-pasts: info@partneribaselija.lv.

